Tubbige

**Tubbige** (ok: **Tubbig** of **Tubbeargen**, Nederlaands:*Tubbergen*) is ne gemeente in et noorden van Tweante (proveensie Oaveriessel). Op 1 januwoari 2020har de gemeente 21.279 inwonners (bron: CBS) en ne oppervlakte van 147,40 km². De gemeente Tubbige heurt bie de plusregio Regio Tweante.

Et doarp en de gemeente het vanoalds *Tubbige*. In et gemeentewoapen stoat dree goalden beargen, wat wis noar de naam *Tubbergen*. De naam zol kommen van *te Upberge*, meant de Etymologiebanke, en steet al seed 1312 in de beuk.

De gemeente Tubbige is van naam de meest kattelieke gemeente van Nederlaand. Dat is te vernemmen an dat der nog heel wat leu alle wekken noar de keark goat. Ok stemt hier in deursnid de meeste leu van Nederland veur et CDA. Veural de döarpe roond de heufdplaats Tubbige bint hechte gemeenschoppen. 

Groten andachttrekker in et doarp Tubbige is de Sunt-Pankratiusbasiliek. De Sunt-Pankratiuskeark wör in et joar 2000 deur paus Johannes Paulus II anwezzen as basiliek. Et spul is bouwd in niejgotische stiel. Vrogger stund der op dee ster ne öaldere keark. Nen toorn van Beantemer zaandsteen oet de viefteende eeuw steet der nog. De niejgotische keark is der teggen-an bouwd

Den oalden toren heurt de börgerlike gemeente, net zoas de meeste kearktorens in Nederlaand van veur 1789. Dat wör zo reggeld in de Bataafse Stoatsregeling van 1789. In 1806 bevestigen et könnink Lodewiek-Napoleon nog es. Dat den torend op naam van de gemeente Tubbige bieskrevven wör bie et Kadaster hef nog doerd töt in de joaren '80 van de twintigste eeuw. 

De basiliek is veural bekend van de glas-in-lood-roeten van vief geslachten oet de glassniedersfamilie Nicolas. Deur disse glas-in-lood-roeten kwammen ze in Tubbige op et idee van et kulturele evenement "Glasrijk Tubbergen". Op dit evenemeant könt glaskeunsteners oet heel Uropa eer glaskeunst loaten zeen. 

In et doarp he'j dree scholen: twee leagere scholen, *De Wiekslag* en *De Marke*, en de middelboare schole, et Sunt-Canisius. Alle andere döarpe der umhen hebt ok wa ne basisschool. Openboar onnerwies, dat kent ze nich in de gemeente Tubbige. Alle scholen bint of katholiek of protestaants-kristelik. De basisschool in et Maanderven, woar de bevolking vanolds wat meer mengd is, hef ne neutraal-biejzunnere achtergroond. 

Nen bekeanden Tubbiger was politiekman en preester Herman Schaepman (1844-1903). Den hef völ goods doan um de Rooms-Katholieken in Nederlaand voortan te helpen. In Tubbige steet nog een groot broonzen standbeeld veur em, een keunstweark van beeldhouwer August Falise, den in zien tied oardig bekend was.

Alle joaren doot ze in Tubbige nen verlichten Karnavalsoptocht holden. Hier komt mear as 40.000 kiekers op of oet et hele laand.

## Kerne
De gemeente Tubbige hef tien officiële kerne (döarpe) en dree officiële boerschoppen zoonder eagen kern (Hoarle, Hezingen en Maander). Et gemeentehoes steet in et heufddoarp Tubbige.

Antal inwonners per woonkern op 1 januari 2004: 

Bron: CBS / webstie gemeente Tubbige

**Gemeentebestuur**

*Börgermeister: Anko Postma
*Wethoalder:    Hilde Berning-Everlo (CDA)
*Wethoalder:    Ursula Bekhuis-Groothuis (VVD) 
*Wethoalder:    Frank Niens

## Bekeande leu oet Tubbige
*Gerco Schröder, springruuter, onder meer 2 moal zilver op de Olympiese zommerspöllen 2012